b'\n_START_ARTICLE_\nSulfadoksiini\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nHuoneenl\xc3\xa4mp\xc3\xb6tilassa sulfadoksiini on kiteist\xc3\xa4 ainetta. Yhdiste liukenee v\xc3\xa4h\xc3\xa4isess\xc3\xa4 m\xc3\xa4\xc3\xa4rin veteen ja alkoholeihin ja hyvin happamiin tai em\xc3\xa4ksisiin liuoksiin._NEWLINE_Sulfadoksiinin k\xc3\xa4ytt\xc3\xb6 malarian hoidossa perustuu siihen, ett\xc3\xa4 yhdiste est\xc3\xa4\xc3\xa4 dihydropteroaattisyntaasientsyymi\xc3\xa4. Sit\xc3\xa4 ei kuitenkaan k\xc3\xa4ytet\xc3\xa4 yksin\xc3\xa4\xc3\xa4n vaan aina yhdistelm\xc3\xa4n\xc3\xa4 pyrimetamiini, pyrimetamiinin ja artesunaatin tai amodiakiinin kanssa. Malarialoisio on kuitenkin kehitt\xc3\xa4nyt resistenssin pyrimetamiinin ja sulfadoksiinin yhdistelm\xc3\xa4lle eik\xc3\xa4 sen k\xc3\xa4ytt\xc3\xb6\xc3\xa4 en\xc3\xa4\xc3\xa4 suositella.\n_START_SECTION_\nValmistus\n_START_PARAGRAPH_\nSulfadoksiinin valmistus l\xc3\xa4htee metyyli-2-metoksiasetaatista ja dimetyylioksalaatista, jotka kondensoituvat em\xc3\xa4ksisiss\xc3\xa4 olosuhteissa. Kuumennettaessa t\xc3\xa4m\xc3\xa4 tuote hajoaa metoksimalonihapon dimetyyliesteriksi. Esteriryhm\xc3\xa4t reagoivat ammoniakin kanssa, jolloin muodostuu diamidi. T\xc3\xa4m\xc3\xa4 v\xc3\xa4lituote reagoi em\xc3\xa4ksisiss\xc3\xa4 olosuhteissa formamidin kanssa 4,6-dihydroksi-5-metoksipyrimidiiniksi. Seuraava vaihe on t\xc3\xa4m\xc3\xa4n tuotteen klooraus fosforitrikloridin avulla ja toinen muodostuneen tuotteen klooriatomeista korvataan aminoryhm\xc3\xa4ll\xc3\xa4 ja toinen metoksiryhm\xc3\xa4ll\xc3\xa4. Kaksi viimeist\xc3\xa4 vaihetta sulfadoksiinisynteesiss\xc3\xa4 ovat reaktio 4-asetyyliaminobentseenisulfonyylikloridin kanssa ja hydrolyysi em\xc3\xa4ksisiss\xc3\xa4 olosuhteissa.'